2005-ben járunk, amikor az akkor még élvonalbeli rimaszombati focicsapat nagy csatát vívott a pozsonyi Interrel a kiesés elkerüléséért. Szikora György vezetésével már volt ötpontos előnye is a gömörieknek, de a végén öt forduló alatt nem szereztek pontot, gólt sem rúgtak, és kiestek. Akkor mentek Nagyszombatba játszani, amikor még volt esélyük a bennmaradásra. Ehhez azonban győzniök kellett volna, de kikaptak 1:0-ra, és végleg elbúcsúztak az élvonaltól. 2005. május 29-én a bajnokság 34. fordulójában ez a felirat került a nagyszombati lelátóra: „1997 – elvettétek a bajnoki címünket, 2005 – a II. ligába küldünk benneteket” (1997 – titul ste nám zobrali, 2005 – do II. ligy sme Vás poslali). Utalás arra, hogy 1997-ben, amikor szlovák bajnok lehetett volna a Spartak Trnava, a rimaszombatiak az utolsó fordulóban legyőzték őket 2:1-re, s ezzel az 1. FC Košice örülhetett a bajnoki aranyéremnek. Gömöri botlásuk után még bő két évtizedet kellett várniuk a nagyszombatiaknak az újabb bajnoki címre. 2018-ig.